அமெரிக்கா எப்படி முஸ்லிம்கள் மீதான மனநிலையை மாற்றிக்கொள்ளவில்லையோ- அதுபோலத்தான் இலங்கை அரசும் தமிழர்கள் மீதான அணுகுமுறையை மாற்றிக் கொள்ளவில்லை. அப்படியான சந்தர்ப்பமொன்றில் 'ஒரே நாடு ஒரே மக்கள்' என்கிற வாய்ஜாலங்களை யாருமே மனப்பூர்வமாக உணர மாட்டார்கள். அதற்கான மனநிலையை முதலில் அரசும்- ஆட்சியாளர்களும் முன்னெடுக்க வேண்டும். அதனை பின்தொடர்ந்து வருவதற்கு மக்களை ஊக்கப்படுத்த வேண்டும். அதைவிடுத்து சிறுபான்மை மக்களை நோக்கி 'இறுதிவரை நீங்கள் சிறுபான்மையினர்' என்கிற தோற்றப்பாட்டை மீண்டும் மீண்டும் தூண்டிக்கொண்டு 'இனநல்லிணக்கத்தையோ- - ஒருங்கிணைவையோ' கோருவது அவ்வளவு சரியாக இருக்காது. புதிய நம்பிக்கைகளுடன் ஆரம்பித்த 2012 பதற்றமான மனநிலையை வடக்கு- கிழக்கில் குறிப்பாக சிறுபான்மையினர் மீது பிரயோகித்துவிட்டு விடைபெறுகிறது. இது என்றைக்கும் நல்லதல்ல. அதுவும், மாணவர்களை நோக்கிய அழுத்தங்கள் என்றைக்குமே நன்மை விளைவிக்காது. திறந்த மனதுடன் அணுகும் ஆட்சியாளர்களே இலங்கையின் இன நல்லிணக்கத்தை தோற்றுவிப்பார்கள். அதைவிடுத்து குழாயடிச் சண்டைகளைப் பெருப்பித்து தெருச்சண்டைகளாக மாற்றுபவர்கள் என்றைக்குமே அமைதியையும்- சமாதானத்தையும் தோற்றுவிக்கமாட்டார்கள். புரிந்து கொள்கிற அரசியலே இப்போது அவசியமானது. பிறக்கும் 2013வது புதிய நம்பிக்கைகளையும்- மனங்களில் சமாதானத்தையும் எல்லோருக்கும் விதைக்கட்டும். புதுவருட வாழ்த்துக்கள்!!